আমার ভ্রমণ উঠেছে মাথায়। ব্রজের দর্শনীয় স্থানগুলোকে মোটামুটি তিন ভাগে ভাগ করা যায়। এক, কৃষ্ণ যে যে জায়গায় অসুরনিধন করেছিলেন। দুই, যে যে স্থানে গৌড়ীয় সম্প্রদায়ের সাধকেরা সাধনা করেছিলেন (এখানে মনে রাখা দরকার, আমাদের চৈতন্যদেব তথা তাঁর ছয় গোঁসাই না থাকলে আজ ব্রজভূমি খুঁজে পাওয়া দুষ্কর হত। ইতিহাস বলছে, ১০১৮ সালে মহম্মদ গজনী মথুরাতে যে আক্রমণটা করেছিলেন, তাতে শুধু লুঠপাট নয়, মন্দির ধ্বংসও রীতিমতো সামিল ছিল। ঐতিহাসিক তারিখি জামিনা বলছেন, একশোরও বেশি উট লেগেছিল মথুরার সম্পদ নিয়ে যাওয়ার জন্য। তারপর ফিরোজা খান জুঘালাক চোদ্দোশো শতকের শেষভাগে মথুরা আক্রমণ করেন। শেষে সিকান্দার লোধি ১৫০০ সালে ফের ব্রজে লুঠপাট চালান। ভাগ্যিস মহাপ্রভু ১৫১৪ সালে ব্রজে এসেছিলেন)। আর তিন, যে যে স্থানে রাই আর শ্যাম প্রেম করেছিলেন। অথচ সব ছাপিয়ে এই তিন নম্বরই মনমাঝে উজ্জ্বল হয়ে রয়েছে। ভক্তি, বৈরাগ্য, সাধনা সব শিকেয় তুলে বহু পথিক আজ এ নগরে খুনসুটির আনাচ-কানাচ খুঁজে ফেরে।